Dr MJ du Plessis Gereformeerde Kerk Bellville Datum: 31 Oktober 2004 (aand)
Vooraf: Psalm 110:1, 2
Lofpsalm 89:1, 10
Psalm 73:9, 10
Skriflesing: Psalm 110 en Openbaring 11:15-19.
Teks: Openbaring 11:15; Kategismus Sondag 19
En die sewende engel het geblaas, en daar was groot stemme in die hemel wat sê: Die koninkryke van die wêreld het die eiendom van onse Here geword en van sy Christus, en Hy sal as Koning heers tot in alle ewigheid. (Openbaring 11:15 AFR53)
Die Here het tot my Here gespreek: Sit aan my regterhand, totdat ek U vyande 'n voetbank vir u voete gemaak het. U magtige septer sal die Here uitstrek uit Sion en sê: Heers te midde van u vyande. (Psalm 110:1, 2 AFR53)
Daar is net een Hoof oor die Kerk, en dit is Jesus Christus die Here. Ons almal wat glo, verwag Hom terug, en ons glo dat Hy op die oomblik van sy koms, ons almal tot Hom sal neem.
Ons gee aandag aan die volgende twee sake wat die kerk raak:
1. Jesus die Koning van die kerk
2. Die nut van sy koningskap
Dawid sien profeties die verwagte Priester-Koning van Israel wat in Sion regeer.
Hy sien veral die besondere deel van God se heerskappy waar die Messias saam met God in sy regering en eer opgeneem word.
Hy sien hoe die Messias aan God se regterhand sy plek inneem en deel in die wêreldbestuur.
Verder sien hy hoe die wêreldgeskiedenis met die Messias se troonsbestyging 'n finale wending neem. Hy heers oor al sy vyande.
Intussen is Psalm 110 al vervul.
Jesus Christus is gebore en in sy omwandelinge op die aarde het Hy geleer dat Hy die beloofde Messias is.
Hy het ook gesê dat Hy en die Vader een is, en dat Hy al sy vyande gaan vernietig.
Die Here voorspel en belowe nie net nie ‑ Hy doen ook.
Daarom beweeg Hy na sy oorwinning oor die dood uit hierdie wêreld uit weg na die troon van God die Vader. Die dissipels het dit gesien. Markus beskryf dit so (16:19):
Lukas beskryf ook hierdie geskiedenis en dan verwys hy na wat Dawid gesê het in Psalm 110. Dit is dus baie duidelik dat die Here met Psalm 110 die hemelvaart van die Here Jesus voorspel het:
Na Psalm 110 het ons inderdaad vyf verwysings na hierdie uitspraak in Psalm 110. Almal van hulle verklaar die gedeelte dat dit verwys na die Here Jesus Christus:
Die Here het tot my Here gespreek: Sit aan my regterhand totdat Ek u vyande gemaak het 'n voetbank van u voete? (Matteus 22:44 AFR53)
Want Dawid self het deur die Heilige Gees gesê: Die Here het tot my Here gespreek: Sit aan my regterhand totdat Ek u vyande gemaak het 'n voetbank van u voete. (Markus 12:36 AFR53)
Toe sê Hy vir hulle: Hoe is dit dat hulle sê dat die Christus die seun van Dawid is? En Dawid self sê in die boek van die Psalms: Die Here het tot my Here gespreek: Sit aan my regterhand totdat Ek u vyande gemaak het 'n voetbank van u voete. Dawid noem Hom dan Here, en hoe is Hy sy seun? (Lukas 20:41-44 AFR53) Handelinge 2:34:
Want Dawid het nie in die hemele opgevaar nie, maar hy self sê: Die Here het gespreek tot my Here: Sit aan my regterhand. (Handelinge 2:34 AFR53)
En aan watter een van die engele het Hy ooit gesê: Sit aan my regterhand totdat Ek u vyande gemaak het 'n voetbank van u voete? (Hebreërs 1:13 AFR53)
Daar is vir ons nog meer verwysings na Jesus se koningskap in die hiernamaals as net dié van die evangeliste. So 'n voorbeeld is byvoorbeeld wat met Stephanus gebeur het: Hy was die eerste martelaar in die kerk.
Die oomblik toe hy gesterf het, het hy die genade gekry dat hy kon sien wat in die hemele gebeur.
Daar staan geskryf dat hy die heerlikheid van God gesien het, en Jesus Christus aan die regterhand van God.
Presies so het Paulus Jesus ook gesien toe hy op pad na Damaskus toe weggeruk is in die hemel in.
Johannes het Jesus op Patmos ook gesien as die Koning van hemel en aarde.
Jesus het opgevaar na die hemel om daarmee sy goddelike mag te openbaar, en sodat die gemeentes kan weet dat Hy hulle met hierdie almagtige krag sal en kan bewaar. Hulle saligheid staan vas in die hemelvaart van Jesus Christus.
Nou kan u miskien redeneer dat dit nie nodig was (of is) dat hierdie dinge so spesifiek beskryf en bely word nie, want ons weet mos almal dat Jesus God self is. Nee, so maklik is dit nie.
Ons het sowel hierdie profesie as sy vervulling nodig sodat ons kan glo, want sonder die bewys van die Here se hemelvaart en sonder die getuienis dat Hy aan die regterhand van God is, kon ons geloof moontlik sy krag verloor het.
Dan sou kettery nog makliker tot stand gekom het deur die mense wat al klaar die Here Jesus se Godheid bestry.
Ons kan dus duidelik sien dat die Here sy raad aan ons openbaar wanneer al hierdie dinge neergeskryf word, sodat dit ons geloof kan versterk, en ons kan weet dat ons onder die bewaring en heerskappy van Jesus Christus is.
2. Die nut van Jesus se koningskap
Die hemelvaart van Jesus en die feit dat Hy plek inneem aan die regterhand van God die Vader, is 'n daad waarin Jesus verhoog word. Daarom is dit goed dat ons met groter noukeurigheid gaan ondersoek instel na die betekenis van die regterhand in die Bybel. Daar is 'n hele klomp dinge wat alles met die regterhand saamgaan.
Een is eerbetoon. Dit was van baie vroeg af die hoogste eerbetoon wat 'n hooggeplaaste persoon iemand anders kon aandoen as hy die persoon aan sy regterhand laat sit het.
'n Voorbeeld hiervan kry ons in 1 Konings 2:19 waar Batseba Salomo gaan spreek het oor Adonia. Die koning het, nadat hy haar gegroet het, vir haar 'n stoel aan sy regterhand laat neersit. Dit was nie die normale gebruik dat enige persoon wat die koning gaan spreek het, aan sy regterkant gaan sit het nie, daarom verhaal die Bybel hierdie gebeurtenis as 'n uitsondering.
Nog 'n voorbeeld waar die regterhand en eerbetoon saamhang, kry ons in die Nuwe Testament waar Salome vir die Here Jesus gaan vra het dat haar twee seuns eendag in die hiernamaals die een aan sy regterkant en die ander een aan sy linkerkant moet sit.
Daarby is die regterhand natuurlik ook 'n teken van liefde.
Ons het so 'n voorbeeld in Matteus 25:33 waar die Here Jesus sê dat Hy met die laaste oordeel die skape aan sy regterhand gaan bymekaarmaak, en die bokke aan sy linkerkant. Die skape aan sy regterhand is die uitverkorenes wat die ewige lewe ingaan, en die bokke aan sy linkerhand is die mense wat hel toe gaan.
Die regterhand word ook gebruik om versorging en onderhoud uit te beeld.
Psalm 16:11 stel dit treffend dat ons van die Here versadiging en vreugde ontvang, en dat dit uit sy regterhand ons toekom !
Die regterhand is in die Bybel ook die simbool van krag, omdat die meeste mense regs is, en sy regterhand dus sterker as die linkerhand.
Daarom is die beeld van die regterhand in die Bybel ook beeld van God se mag.
Dit is 'n troos vir die gelowiges omdat hulle weet dat daardie sterk hand hulle gaan beskerm, maar terselfdertyd is dit 'n dreigement vir die ongelowiges, omdat daardie selfde regterhand hulle in die hel gaan gooi.
Jesus Christus het dus al hierdie mag, want Hy sê die dag van sy verhoor dat hulle almal van daardie dag af die Seun van God sal sien sit aan die regterhand van God se krag, en dat hulle Hom ook sal sien kom met die wolke (Markus 14:62; Lukas 22:69; Handelinge 7:56).
Let net daarop dat die Bybel die saak nie altyd eenders beskryf nie.
Op ander plekke sê die Bybel weer dat Hy aan die regterhand van God sit.
Soms sê die Bybel dat Christus aan die regterhand van God is, bv. Romeine 8:34.
Op ander plekke, bv. Handelinge 7:56, dat Jesus aan die regterhand van God staan.
Elke keer het die saak 'n ander betekenis.
Wanneer Jesus aan die regterhand van God sit, word daarmee Jesus die Regter bedoel.
Dit is elke keer sy regterlike mag wat so uitgebeeld word, want wanneer 'n koning op sy troon sit, spreek hy reg oor 'n saak. In die volgende twee gedeeltes luister ons hoe Jesus in die Ou Testament al profeties beskryf word as die Regter wat in die finale oordeel oor reg en onreg gaan oordeel. Dink aan Spreuke 20:8 wat sê:
'n Koning wat op die regterstoel sit, wan met sy oë alles uit wat sleg is. (Spreuke 20:8 AFR53)
of Jesaja 16:5:
En opgerig is deur goedgunstigheid 'n troon, en daarop sit een in getrouheid in Dawid se tent, 'n regter wat die reg soek en gou is in geregtigheid. (Jesaja 16:5 AFR53)
Kyk nou na die betekenis daarvan dat Jesus aan die regterhand van God gaan sit het. Daarmee word Hy aan die Vader gelyk, omdat Hy die eer en die gesag van die Vader deel.
Die betekenis daarvan dat Jesus aan die regterhand van God die Almagtige Vader is, beteken dat Hy as een Persoon van die Drie-Eenheid oor die kerk en die wêreld regeer. Hierdie woord Almagtige beteken in Grieks die natuurlike krag of outoriteit of bekwaamheid om werke te doen en af te rond.
Voorbeelde kry ons in die volgende twee aanhalings:
Wie is dit wat veroordeel? Christus is dit wat gesterf het, ja, meer nog, wat ook opgewek is, wat ook aan die regterhand van God is, wat ook vir ons intree. (Romeine 8:34 AFR53)
(Jesus Christus) . . . wat heengegaan het na die hemel en aan die regterhand van God is, terwyl engele en magte en kragte aan Hom onderwerp is. (1 Petrus 3:22 AFR53)
Die verhoging van Jesus en sy mag om te kan regeer, word geteken daarin dat Hy aan die regterhand van God staan. Hy staan aan die hoof van alle regering. Hy staan sodat Hy bo-oor die kwaad kan troon. Sy vyand is 'n voetbank voor sy voete. Hy is dus inderdaad so magtig dat Hy sy kerk kan bewaar teen die swaarste beproewinge en aanslae van die duiwel.
'n Voorbeeld kry ons beskryf tydens die steniging van Stephanus:
En toe hulle dit hoor, was hulle woedend in hul harte en het teen hom op die tande gekners. Maar hy was vol van die Heilige Gees en het die oë na die hemel gehou en die heerlikheid van God gesien en Jesus wat staan aan die regterhand van God. En hy het gesê: Kyk, ek sien die hemele geopend en die Seun van die mens aan die regterhand van God staan. (Handelinge 7:54-56 AFR53)
Ons kan dus gerus wees, want:
Ons het 'n Goddelike Koning wat ons versorg, en ons lewe beplan.
Hierdie Priester-Koning gaan weer op die wolke verskyn, net soos die dag toe Hy weggevaar het uit hierdie wêreld.
Die dag van sy wederkoms gaan Hy die regverdiges onder die onregverdiges uit verwyder, en ons sal Hom tegemoetgaan in die lug.
Dan gaan Hy dat ons die nuwe hemel en die nuwe aarde betrek, terwyl Hy dan die kwaad vir ewig uit die weg ruim.
'n Groter troos as dit sal mens moeilik vir iemand kan aanbied.
U sien almal hoe lyk die gees van ons wêreld, en die gees van die mense wat in hierdie wêreld leef. Alles staan skeef en siek.
Maar daar kom 'n dag wanneer al hierdie dinge gaan end kry. Die vloek van die sondeval gaan opgehef word wanneer die verhoogde Christus op die wolke verskyn.
Daarom moet ons steeds bly glo dat Jesus opgevaar het na die hemel toe, en dat Hy sit aan die regterhand van God die almagtige Vader.
Hierdie deel van ons belydenis is die krag van ons geloof vir die toekoms. Die krag van God self, omdat dit sy genade aan ons openbaar. Dit openbaar ook die liefde wat Hy vir ons gee, totdat Hy ons soos sy kudde aan sy regterhand vergader tot in ewigheid.